El Parlament ha aprovat continuar tramitant com a projecte de llei el fons cooperatiu per salvar les seccions de crèdit de la fallida que el Govern va aprovar inicialment com a decret a mitjans del passat mes de maig. En el debat no s'han presentat finalment esmenes a la totalitat malgrat que els grups de l'oposició han tornat a qüestionar alguns dels aspectes més controvertits de la norma, com les aportacions retroactives que haurien de fer les cooperatives corresponents als últims cinc anys. El vicepresident del Govern i conseller d'Economia i Hisenda, Oriol Junqueras, ha tornat a defensar la mesura com una eina que funcioni d'antídot davant una possible crisi sistèmica que podria acabar arrossegant al col·lapse financer a moltes d'aquestes entitats. Junqueras ha reconegut l'oposició d'una "part minoritària" de les cooperatives al fons –un terç de les entitats catalanes han constituït una plataforma opositora- i ha subratllat que durant el tràmit com a projecte de llei es podran introduir esmenes "que enriqueixin la norma". El vicepresident ha destacat l'"ampli suport" dels grups del Parlament a la creació del fons com a eina malgrat l'existència de "matisos" pel que fa a la seva "configuració i gestió". "Voldria reiterar la predisposició del Govern i del grup parlamentari que li dóna suport, de debatre i incorporar totes aquelles aportacions que vinguin dels mateixos grups parlamentaris que formen part d'aquesta cambra, vinguin del mateix sector del cooperativisme agrari, facin del fons cooperatiu una eina útil per a l'estabilitat i bona marxa de les seccions de crèdit i, de retruc, a l'activitat agrària a la que aquestes seccions de crèdit donen suport", ha assegurat.  Junqueras, però, ha recordat que per ser efectiu, totes les cooperatives amb secció de crèdit haurien de quedar obligades a participar en el fons per evitar dubtes i instrumentalitzacions. També ha negat que es tracti d'una proposta per solucionar el cas concret d'una cooperativa, com la de Cambrils, sinó per "garantir l'estabilitat del sector". Sobre el paper, el decret aspira a dotar les cooperatives d'un "instrument estructurat" per facilitar el finançament de les entitats que decideixin donar de baixa les seves seccions de crèdit i acordin la seva liquidació ordenada preservant els saldos dels creditors i els interessos dels socis. Tot i no presentar cap esmena a la totalitat i valorar la possibilitat de poder introduir esmenes en el tràmit del projecte de llei, els grups de l'oposició han qüestionat obertament alguns d'aquests plantejaments i la voluntat de millorar una proposta que consideren pot resultar útil i necessària. Especialment, pel que fa a la retroactivitat de les aportacions del 3% del saldo mitjans mensuals durant els últims cinc anys per fer front a casos de fallides recents. Així ho han posat de manifest els portaveus d'ICV, Hortènsia Grau; del PP, Alejandro Fernández; de la CUP, Mireia Vehí; i de C's, Francisco Javier Domínguez.  En aquesta línia, alguns d'ells han retret al Govern que el decret hauria estat aprovat per intentar solucionar casos com el de Cambrils. Grau, que ha assegurat compartir les reivindicacions de la Plataforma Antifons, ha demanat separar les entitats en situació de risc de ser rescatades de la resta, per evitar mals majors en els pròxims anys, així com prioritzar l'accés a la liquiditat per sobre de la garantia dels fons. Des del PSC, Òscar Ordeig ha reclamat incorporar les aportacions de les entitats crítiques i ampliar el consens al màxim, evitant que els fons destinats a l'activitat agrària vagin a objectius financers. Des de la CUP, Mireia Vehí, ha demanat que s'eviti castigar les cooperatives que han estat gestionades adequadament i ha cridat a impedir la bancarització de les seccions de crèdit.

Summary: El Parlament aprova continuar tramitant com a projecte de llei el fons cooperatiu per salvar les seccions de crèdit


Els regants de Lleida se senten discriminats per la posició que la Generalitat ha pres en el rebuig al Pla Hidrològic de l'Ebre, un rebuig que aquest diumenge es farà evident amb la presència de membres de l'executiu a la manifestació d'Amposta. Segons el president de la comunitat de regants del Segarra-Garrigues, Josep Maria Jové, entre el col·lectiu ningú entén com el Govern "s'ha tirat en braços de la gent del delta i no hem tingut ni una paraula de suport o de reconeixement als regadius". Segons Jové, així ho van traslladar de forma unànime a la consellera d'Agricultura, Meritxell Serret, en una reunió aquest dissabte a la tarda a Lleida. La trobada la va organitzar el Departament sense convocatòria pública als mitjans de comunicació, un fet que Jové també critica perquè considera que demostra la poca voluntat de l'executiu de fer sentir l'opinió dels regants. A la reunió amb Maritxell Serret hi van participar totes les comunitats de regants catalanes de la conca de l'Ebre, que van rebre la convocatòria divendres al vespre. També hi va assistir, per tant, el president del canal d'Urgell i de l'Associació Catalana de Regants, Ramon Carné, que considera que la trobada va ser bàsicament un gest de la consellera per "justificar-se" del suport del Govern a la manifestació d'Amposta.  "El que va quedar clar és que tots els regants de Lleida estem a favor del pla hidrològic", ha dit Carné. El president del canal d'Urgell ha insistit que el pla "és just i equilibrat" i "si donen més aigua de cabal ecològic aquí algú s'haurà de quedar sense regar o buidar pantans". A més, Ramon Carné també ha criticat que des de l'Assemblea Nacional Catalana s'hagin organitzat autocars per anar a la manifestació. "Això és barrejar coses i polititzar-ho tot", ha assegurat. Josep Maria Jové coincideix que el Departament d'Agricultura va convocar a última hora la reunió amb els regants "pressionats" la mobilització d'aquest diumenge però lamenta que la consellera no assumís cap compromís concret a favor del sector. Segons el president de la comunitat de regants del Segarra-Garrigues, el principal missatge que van rebre de Meritxell Serret és que cal comunicar bé a la gent el que són els regadius i el que aporten de valor a la societat. Al seu torn, ells van demanar a la conselleria que abanderés aquest objectiu i donés suport explícit als regants. Segons Jové, no s'hi va comprometre i només va acceptar estudiar la possibilitat de sumar-se a un futur comunicat de l'Associació Catalana de Regants "si ho trobava escaient".  El president de la comunitat de regants del Segarra-Garrigues també ha defensat el dret dels pagesos a fer rendibles les seves terres a través del regadiu i ha insistit que els nous sistemes que s'estan instal·lant fan un ús molt eficient de l'aigua perquè no se'n perdi ni una gota.

Summary: Els regants de Lleida denuncien que el Govern "s'ha tirat en braços de la gent del delta" i no han tingut cap suport


La presidenta de la Diputació de Barcelona, Mercè Conesa, i l’alcaldessa de Lampedusa i Linosa, Giuseppina Nicoloni, han cridat aquest dimarts a la solidaritat amb els refugiats i a actuar per aturar la crisi humanitària que sacseja Europa. En un acte al Passeig Marítim de Barcelona, Conesa ha defensat la importància del món local per “afrontar els problemes” que té Europa. “Els alcaldes estem disposats a organitzar-nos” per “canviar les coses”. La també alcaldessa de Sant Cugat, Mercè Conesa, ha denunciat “la paràlisi dels governants aturats per la por, que no decideixen i, si decideixen, ho fan malament”. De la seva banda, Nicoloni, que ha rebut el 36è Premi per la Pau per la seva tasca d’asil als refugiats, ha defensat la “necessitat de construir un pacte de solidaritat a la Mediterrània” per cumplir amb el “deure ètic” d’acollir les persones refugiades.  L’alcaldessa de Lampedusa i Linosa ha estat premiada també per haver aturat les màfies locals i per mobilitzar la població en pro de l’acollida digna dels immigrants, en una de les localitats que s’ha vist més afectada pel drama dels refugiats.

Summary: Lampedusa i la Diputació de Barcelona aposten pel “món local” per afrontar la crisi dels refugiats


La Moncloa afirma que els gabinets de Pedro Sánchez i Quim Torra segueixen treballant en l'organització de la reunió entre els presidents del govern espanyol i del català. Fonts del govern espanyol ho han concretat després que el Tribunal Suprem hagi rebutjat suspendre cautelarment la inhabilitació com a diputat del Parlament dictada per la Junta Electoral Central (JEC) en considerar motiu "d'inelegibilitat sobrevinguda" la condemna -no ferma- per desobediència del Tribunal Superior de Justícia de Catalunya (TSJC) per no retirar la pancarta sobre els presos i els llaços grocs de la façana de la Generalitat durant la campanya electoral. Les mateixes fonts diuen que "ara correspon al Parlament de Catalunya prendre les decisions oportunes, tal com en el seu moment va determinar la JEC".

Summary: Moncloa, sobre la inhabilitació de Torra: "Ara correspon al Parlament de Catalunya prendre les decisions oportunes"


El Govern assumirà les despeses salarials i les pòlisses d'assegurances dels treballadors de les empreses afectades per l'ordre de tancament d'equipaments. Així ho estableix un dels punts del decret sobre contractació pública que el consell executiu ha aprovat aquest dimarts. La mesura inclou contractes de neteja, transport i menjador escolar, centres especials d'ensenyament i vigilància i contractes d'obres i serveis adjudicats per la Generalitat o el seu sector públic. Les empreses afectades no podran fer cap ERTO als treballadors que treballin en serveis per a la Generalitat, ja que se'ls garanteix el sou.  L'objectiu és que les empreses que no poden oferir el servei mantinguin el personal i no hagin d'aplicar expedients de regulació temporal de l'ocupació com a conseqüència del coronavirus.  La Generalitat assumirà els sous i les pòlisses d'assegurances d'aquests treballadors i pagarà un 3% del preu del contracte suspès a les empreses per al període en què no es pugui oferir el servei, una xifra que ja preveu la llei de contractes del sector públic.  Aquest 3% s'aplicarà sobre el pagament mensual dels contractes i, per ara, en el període de 15 dies que duri el confinament actual, ampliable en el temps segons les circumstàncies.  La mesura també pot beneficiar als contractes d'obres de la Generalitat no imprescindibles que s'hagin hagut d'aturar per culpa del coronavirus.

Summary: El Govern pagarà els sous i les pòlisses d'assegurances dels treballadors d'empreses contractades per la Generalitat


Els Mossos d'Esquadra han detingut un home de 38 anys per apunyalar una dona a la plaça Sant Cugat de Salt (Gironès) Els fets han passat pels volts de dos quarts de dues de la tarda, quan la policia ha rebut l'avís que una dona acabava de patir una agressió amb arma blanca quan caminava acompanyada d'una altra persona en aquest punt de la població. Quan hi ha arribat les patrulles, la víctima es trobava al terra amb una ferida oberta a l'abdomen. En un primer moment ha estat traslladada a l'hospital Trueta, on ha ingressat a l'UCI amb pronòstic reservat. Després de parlar amb diversos testimonis, els mossos han iniciat una recerca i, una hora més tard, han localitzat i arrestat l'agressor. (Aquesta actualització afegeix el comunicat enviat pel Consorci de Benestar Social del Gironès)  El detingut, de nacionalitat marroquina i amb antecedents, passarà properament a disposició del jutjat d'instrucció en funcions de guàrdia de Girona. Fonts policials han descartat que la víctima i el detingut tinguessin o haguessin tingut cap relació sentimental. Segons ha pogut saber l'ACN, la víctima seria una treballadora del Consorci de Benestar Social Gironès-Salt i l'agressor ja hauria protagonitzat altres aldarulls com causar desperfectes a l'edifici del centre obert infantil de Salt llençant pedres o a vehicles del personal. Segons fonts properes al cas, l'agressor ja va ser denunciat i detingut per aquests fets. El comitè d'empresa del personal del Consorci ha enviat un comunicat condemnant i rebutjant "rotundament" l'agressió que ha patit una companya seva "aquest matí durant l'exercici de la seva tasca professional". Els treballadors asseguren que en els darrers anys estan patint un "augment d'insults i agressions" que són "del tot inacceptables" i que els situen en posició "d'indefensió i vulnerabilitat".  Per això, han anunciat que es reuniran aquest dilluns per analitzar els fets i no descarten mobilitzacions per denunciar la falta de protecció en què treballa el personal del sector dels serveis socials.  A l'escrit, els treballadors, també han volgut fer arribar el recolzament a la companya, a la seva família i al seu entorn per "la recuperació física i psicològica" dels fets. "Estem commocionats i valorant la gravetat de la situació", insisteixen. La direcció del Consorci ha emès un comunicat on "lamenta i rebutja" l'agressió que ha rebut la treballadora. "Tot el nostre suport i recolzament a la treballadora i a la seva família, així com a la resta de treballadors, que compten amb el suport de la nostra organització", conclouen.

Summary: ACTUALIZACIÓ:Detingut un home per apunyalar una dona en una plaça a Salt


L'Ajuntament de l'Hospitalet de Llobregat i el Departament d'Ensenyament han acordat començar les obres de l'escola Paco Candel, actualment en barracons, el curs vinent. Segons el conveni establert, la Generalitat n'assumirà el finançament i el consistori en desenvoluparà el projecte i la construcció. L'actuació s'emmarca en el desplegament de l'acord marc de col·laboració entre ambdues administracions signat el 2016 i que de cara al proper curs preveu també la posada en funcionament d’un nou institut fruit de la segregació de l’Institut Llobregat, la conversió de l’Escola el Gornal en institut escola i diverses obres de millora. Aquest seguit d'actuacions comportaran una inversió d'1,45 MEUR, dels que 280.000 euros els aportarà el consistori. Per al curs 2018-2019 s’impulsarà un nou projecte educatiu per a la ciutat amb la posada en funcionament d’un nou institut d’educació secundària, fruit de la segregació de l’actual Institut Llobregat, que assumirà l’oferta d’ESO i batxillerat. L’actual institut mantindrà el projecte centrat en els ensenyaments de formació professional i de l’itinerari formatiu específic (IFE) que ofereix. Una altra novetat de cara al curs vinent és que l’Escola el Gornal passarà a ser institut escola i s’hi implantarà el primer curs d’ESO. Pel que fa a l'escola Ernest Lluch, un altre dels centres que funciona en barracons, les obres del nou edifici segueixen el curs previst i en breu es presentarà el projecte a la comunitat educativa.

Summary: Ajuntament i Generalitat acorden començar les obres de l'escola Paco Candel de l'Hospitalet el curs vinent


El nombre de casos positius per coronavirus al brot d'Igualada ha passat dels 88 que hi havia aquest dimarts a 207 aquest dimecres, segons les xifres oficials que ha fet públiques aquest dimecres a la tarda el Departament de Salut. Set persones estan greus i 15 han mort, una més que ahir. Del nombre total de casos del brot d’Igualada, 91 són professionals sanitaris.

Summary: Els infectats per coronavirus a la Conca d'Òdena passen de 88 a 207 en un dia


Salou imposarà multes de fins a 400 euros a aquells que dipositin la brossa fora dels contenidors i embrutin la via pública. La nova ordenança de civisme i convivència, que ha entrat en vigor aquesta setmana, detalla que qui no preservi l'espai públic podrà ser sancionat amb 100 o 400 euros depenent de la gravetat de la infracció. Ja fa un any que al municipi s'estan portant a terme campanyes informatives junt amb educadors mediambientals per explicar les bones pràctiques. Ara es vol donar un pas més i s'iniciaran les multes als infractors.  L'objectiu de l'Ajuntament és posar fre als actes incívics que es repeteixen als costats dels contenidors de brossa quan es tracta del tractament dels residus al carrer i d'acumulació d'andròmines.  Campanya per conscienciar els propietaris dels gossos  En paral·lel, també s'ha engegat una campanya adreçada als propietaris de gossos per conscienciar-los del cost econòmic que suposa netejar les caques que no es recullen. Un equip d'educadors mediambientals assenyalen amb uns banderins els llocs amb excrements deixats indegudament pels carrers i parcs.  Amb aquesta campanya que duen a terme els agents cívics i que s'ha iniciat aquest dimarts s'informa de que l'eliminació d'un excrement deixat a la via pública suposa un cost, exactament, de 8,58 euros. A, més s'han instal·lat uns panells informatius que adverteixen que la multa per no recollir els excrements és de 400 euros.

Summary: Multes de fins a 400 euros per deixar la brossa fora dels contenidors a Salou


L'Associació d'Empreses de Teatre de Catalunya (ADETCA) demanarà aquest dijous al Govern i a l'Ajuntament de Barcelona la planificació coordinada amb el ministeri d'un pla de xoc "real" per al sector. En aquest sentit, adverteix que limitar l'aforament a un terç de les sales és "obligar-les a tancar" en plena temporada alta i lamenten que la decisió es prengués sense "cap preavís ni cap reunió prèvia". Concretament, demanen crèdits, mesures legals per acollir-se a la causa de "força major" i una "gran campanya" per incentivar el públic a tornar a les sales quan s'aixequi la suspensió. Les mesures es van decidir aquet dimecres a la nit en l'assemblea "més trista" dels 28 anys d'història de l'entitat, segons recullen en un comunicat. El sector demana crèdits per pal·liar la tresoreria que representarà "no rebre cap ingrés en 15 dies" i tornar els diners de la venda anticipada de les activitats suspeses i ajuts a l’activitat, alhora que reclama modificar les normatives per no revocar subvencions i per facilitar els requisits de justificació. També insisteixen en la necessitat d'impulsar una regulació per a tot el sector per acollir-se "sense cap mena de trava a les causes de força major" en benefici dels treballadors i del manteniment de les empreses.  Segons ADETCA, la majoria de teatres de Catalunya tanquen la seva activitat, suspenen gires i funcions escolars i s'atura l'activitat global de les companyies. Alhora, asseguren que l'aturada de l'activitat paralitza milers de treballadors de la cultura.  ADETCA és una entitat que representa a 52 socis privats, entre teatres, sales i productores.

Summary: L'associació de teatres de Catalunya demana al Govern i a l'Ajuntament de Barcelona un pla de xoc "real"


Munté interpreta que el temps que ha passat entre que es va anunciar la denúncia a Borràs i l’admissió a tràmit “dona credibilitat” a la tesi de l’executiu català ACN Barcelona.-La portaveu del Govern i consellera de la Presidència, Neus Munté, ha explicat com la consellera de Governació, Meritxell Borràs, i l’exsecretari general del departament i actual cap del gabinet jurídic de la Generalitat, Francesc Esteve, han rebut la notificació del TSJC per l’admissió a tràmit de la querella contra ells pels tràmits de la compra d’urnes. Munté ha explicat que l’executiu ha volgut ser amb ells i acompanyar-los per mostrar-li el seu suport, i ha denunciat que la querella “no se sustenta amb cap base jurídica i és una querella de caire preventiu”. A més, la portaveu interpreta que “el temps que ha transcorregut des de l’anunci de la querella a través dels mitjans fins que s’ha acceptat per part del TSJC, dona credibilitat” a la tesi del Govern, i avisa que l’executiu manté el seu convenciment que el procediment de les urnes “és legal” i, per tant, continuarà endavant.  Munté, en roda de premsa després del Consell Executiu durant el qual han notificat la querella a Borràs, ha volgut deixar clar que el Govern no pensa fer marxa enrere en el procediment que homologa empreses fabricants d’urnes a les que poder comprar de cara al referèndum. “Estem plenament convençuts de la legalitat del procediment administratiu d’homologació d’empreses. Ens emparem en les competències estatutàries i estem segurs de la legalitat. La voluntat és tirar-lo endavant”, ha sentenciat la portaveu. A més, ha criticat que l’Estat intenti “amenaçar” les empreses que hi participen, però ha avisat que el Govern està segur que aquestes companyies “coneixen el marc legal vigent i la legalitat del procediment; així que han de poder fer la seva feina sense amenaces i amb total tranquil·litat”.  La carta a Pastor D’altra banda, preguntada per la carta que el president de la Generalitat, Carles Puigdemont, va enviar a la presidenta del Congrés, Ana Pastor, Munté ha garantit que el text va ser enviat per correu ordinari i per mail, negant així que la missiva no hagi estat poder rebuda. “Que revisin la safata d’entrada”, ha ironitzat la portaveu. A més, Munté ha criticat que la presidenta del Congrés, destinatària de la carta, “no hagi contestat i en canvi, ho fes de manera immediata amb un comunicat el govern espanyol”. “Curiosa manera de respectar la separació de poders”, ha sentenciat.

Summary: El Govern continuarà amb el procés per comprar les urnes perquè la querella "no té cap base jurídica"


El secretari general del PSOE, Pedro Sánchez, ha afirmat aquest diumenge que encara hi ha temps per evitar l'aplicació de l'article 155 a Catalunya i que la seva activació "dependrà de la decisió última de Puigdemont". "Totes les constitucions dels estats membres de la UE tenen el seu propi 155 per afrontar els embats unilaterals per intentar trencar la integritat territorial", ha justificat Sánchez en el discurs de cloenda del congrés del PSOE de Madrid. "No hi ha hagut en la història política d'Espanya o de Catalunya un autogovern tan intens i profund com el que ha reconegut la Constitució Espanyola, i ningú ha fet tant contra aquest autogovern de Catalunya com el secessionisme", ha carregat el secretari general del PSOE, que considera que "el gran encert de la Constitució és reconèixer que la democràcia i la descentralització van de bracet". "El problema de Catalunya no és Espanya, sinó els seus mals governants", ha puntualitzat Sánchez.

Summary: Pedro Sánchez: "Que s'activi el 155 dependrà de la decisió última de Puigdemont"


La vicepresidenta del govern espanyol, Carmen Calvo, ha confirmat que ja han fet contactes amb la família de Francisco Franco i amb l'Esglèsia per treure les restes del dictador del Valle de los Caídos. En una entrevista a TVE, la número 2 de l'executiu de Sànchez ha afirmat que volen fer-ho "quant abans millor" perquè considera que "ja s'està trigant". "Aquesta democràcia ja triga en deixar de tenir en un lloc d'honor un dictador, això no dignifica la democràcia tenir aquestes assignatures pendents", ha manifestat. Calvo defensa que treure Franco del Valle de los Caídos es fa per "complir el mandat del Congrés dels Diputats" i ha afirmat que ho volen fer "amb la major brevetat" per "tancar ferides". Tot i això, remarca també que cal respectar tots els procediments i  que s'ha de fer de manera "exquisida". "Ja hem fet contactes suficients i estem veient formules jurídiques i com fer el trasllat material de les restes", ha avançat.  El president del govern espanyol, Pedro Sánchez, va assegurar dimecres al Congrés durant una conversa informal amb els periodistes que les restes del dictador Francisco Franco seran traslladades fora del Valle de los Caídos en breu. "Els agafarà treballant", ha afirmat en resposta a una pregunta sobre si l'operatiu seria abans de les vacances d'estiu.  L'executiu espanyol ja va avançar la seva intenció de fer efectiu el trasllat ja sigui mitjançant l'aprovació d'un reial decret o la reforma de la llei de la memòria històrica. En l'executiu de Sánchez, memòria històrica depèn del Ministeri de Justícia.

Summary: Calvo confirma contactes amb la família Franco i amb l'Esglèsia per treure les restes de Franco del Valle de los Caídos


Roger Torrent ha reaccionat al pacte PP-Vox que permetrà que els populars i Ciutadans tirin endavant el seu acord de legislatura a Andalusia afirmant que "la dreta extrema i l'extrema dreta consumen el pacte de la vergonya". A través de Twitter, el president del Parlament de Catalunya ha afirmat que "primer van avalar el seu discurs, després els van obrir les portes a les institucions i ara governaran gràcies a ells". Cal recordar que PP i Vox han tancat finalment un acord per a la investidura del popular Juanma Moreno com a president de la Junta d'Andalusia que –sumat al que els populars han tancat minuts abans amb Cs- atorga al candidat del PP els 59 escons (quatre més que els necessaris) per sortir elegit al Parlament andalús.

Summary: Torrent sobre el pacte PP-Vox: "La dreta extrema i l'extrema dreta consumen el pacte de la vergonya"


Els Mossos d'Esquadra han desplegat un dispositiu de seguretat especial amb motiu de les festes de Patum de Berga. L'objectiu  era el de prevenir i garantir la seguretat ciutadana, l'ordre públic i la seguretat a les carreteres. El balanç final del dispositiu s'ha tancat amb cap accident de trànsit i, pel que fa al consum de drogues, s'han realitzat un total de 19 controls de drogo-alcoholèmia. En total, s'han efectuat 2.523 proves amb el resultat de 54 denúncies per alcoholèmies administratives, sis positius per consum de drogues i dos conductors denunciats per conduir amb una taxa d'alcoholèmia penal. Pel que fa a les detencions, la policia ha arrestat dues persones com a presumptes autors d'un delicte de furt per sostreure carteres i telèfons durant la nit del dissabte. D'altra banda, els mossos han aixecat 31 denúncies administratives per la Llei de Protecció de la Seguretat Ciutadana. D'aquestes, 26 van ser per tinença de substàncies estupefaents, dos per tinença d'armes prohibides i tres actes de comís temporal d'estris perillosos.

Summary: Ni un sol accident de trànsit i dos detinguts per furts, balanç final del dispositiu dels Mossos d'Esquadra per Patum


El ministre de l'Interior, Juan Ignacio Zoido, ha valorat la decisió del tribunal alemany de deixar en llibertat sota fiança Carles Puigdemont i descartar la rebel·lió. Segons el titular d'Interior, va existir violència i els informes de Guàrdia Civil, policia espanyola i Mossos "acrediten més de 300 actes violents". "Preferiria que el jutge alemany m'expliqués què entén per violència perquè no ho entenc", ha manifestat. Zoido sosté no només que hi va haver rebel·lió sinó que els "actes violents es van pagar amb diner públic". Per això, afirma que el Tribunal Suprem enviarà tota la documentació que calgui a Alemanya per demostrar la malversació. En aquesta línia, s'ha mostrat convençut que l'euroordre contra Puigdemont "es complirà" i serà "satisfactòria per a Espanya". "S'ha exercit violència i hi ha informes detallatss que ho acrediten", ha reblat.  En declaracions a 'Telecinco', Zoido ha posat alguns exemples del que considera violència, tals com els actes de la conselleria d'Economia, "pintades i llançament d'artefactes explosius" a dependències de la Guàrdia Civils,  o "centenars d'escratxes" a policies.  D'altra banda, Zoido augura que la candidatura de Jordi Sànchez no prosperarà i no serà investit al ple de divendres. A més, ha demanat a les forces independentistes que "recapacitin" i apostin per un candidat que no tingui causes judicials pendents.  Segons el ministre, tornar a proposar Sànchez "entra en la fase de provocació més que en la de resoldre problemes". També ha justificat que Rajoy "desitja recuperar la via del diàleg" però diu que ha de ser sempre "dins la llei".

Summary: Zoido sobre la justícia alemanya: "Preferiria que el jutge m'expliqués què entén per violència perquè no ho entenc"


Òmnium Cultural, Entitats Catalanes d'Acció Social (ECAS) i Coop57 llancen un projecte per articular un fons econòmic de solidaritat en la lluita contra la pobresa i les desigualtats a Catalunya que permeti finançar, en una primera fase, deu projectes d'intervenció social arreu del territori, amb un valor d'uns 2 milions d'euros en total. El projecte 'Lliures de pobresa, exclusió i desigualtats', presentat aquest dimarts a Barcelona, es concep com una "cistella única amb una lògica redistributiva", ha afirmat David Fernàndez, de Coop57. La iniciativa busca l'aportació de la ciutadania amb diferents fórmules de finançament –aportacions a fons perdut, préstecs sense interès, avals de riscos, micromecenatges o acompanyament- des de la "capil·laritat social", més que amb grans donacions. La captació digital de recursos per als deu primers projectes arrancarà el desembre i les iniciatives es començaran a finançar a partir del gener de l'any que ve. Òmnium Cultural, ECAS i Coop57 s'han unit per impulsar un projecte de transformació que lluiti contra la precarietat social, laboral i vital que afecta un de cada quatre catalans. 'Lliures' neix d'una reflexió compartida sobre els índexs de desigualtat i la situació d'emergència social a Catalunya; un debat que les tres entitats van iniciar fa dos anys i que els ha acabat portant  a l'acció col·lectiva amb un punt de partida crític sobre "el col·lapse institucional" i la "insuficiència de les polítiques públiques" davant la crisi. 'Lliures' vol ser un "fons econòmic", una "xarxa de solidaritat" i una "resposta compartida", puntualitzen els impulsors del projecte en el manifest que l'acompaya. En la presentació de 'Lliures' aquest dimarts al Museu d'Història de Barcelona, el president d'Òmnium Cultural, Jordi Cuixart, ha explicat que van decidir impulsar el projecte en constatar com la pobresa "s'enquista"; com l'ascensor social que ha funcionat durant anys "va cada dia més lent" i la "situació excepcional" amb "un estat que constantment tomba les lleis que  el Parlament aprova per fer front a l'emergència social".  Davant aquest escenari, les entitats volen aportar el seu "gra de sorra" per "transformar " la societat perquè "sigui més justa i més equitativa per a tothom", ha afirmat la presidenta d'ECAS, Teresa Crespo. L'exdiputat David Fernàndez, de Coop57, ha apel·lat als "paràmetres propis de finances ètiques i socials" i al "paraigües de l'economia solidària" per "sortir d'una altra manera de la crisi".  Cinc eixos geogràfics  Aquestes entitats han traslladat en l'últim any el debat a diversos agents del territori, que han definit deu projectes inicials d'intervenció que s'agrupen en cinc eixos geogràfics: Barcelonès Nord; Segarra-Solsonès; Tarragona- Reus; Girona-Salt i Barcelona. Totes les iniciatives tenen un mateix patró de transformació social: caràcter col·lectiu, arrelament al territori i xarxa social. 'Lliures' encetarà el mes de desembre una campanya intensiva i gradual en xarxes socials que permeti la "implicació col·lectiva" i "noves respostes socials" per fer realitat aquests projectes.  El manifest que acompanya el naixement de 'Lliures' denuncia que "dones, joves, infants, gent gran i migrants posen rostre a una estructura social delmada per l'atur, la pobresa i un risc d'exclusió que ja afecta el 23,5% de la societat". Una situació que conviu "amb unes elevades xifres de frau fiscal i de concentració de la riquesa". El text puntualitza que 'Lliures' no pretén "substituir" les "obligacions" de l'esfera pública, sinó "exigir i preconfigurar, en paral·lel, el futur al que aspirem".

Summary: Òmnium Cultural, ECAS i Coop57 impulsen un fons econòmic de solidaritat per finançar projectes contra les desigualtats


Cinc persones més han mort per coronavirus a les comarques gironines i el total de defuncions per la pandèmia s'eleva ja a 37. Segons informa Salut, continua augmentant el nombre de persones contagiades. Aquest dimecres, s'han confirmat 171 casos nou de covid-19, que situen el total en 877. D'aquests, 61 estan en estat greu (són dotze més que dimarts). A més, també continuen incrementant els contagis entre el personal sanitari. Segons les dades d'aquest dimecres, hi ha 319 sanitaris afectats, 96 més dels que hi havia dimarts.  Dues de les defuncions han estat de pacients de l'hospital de Blanes (Selva), les primeres morts per coronavirus aquí. Un d'ells era veí del municipi i tots dos pacients tenien patologies prèvies.  Pel que fa a l'hospital comarcal d'Olot, hi ha 17 els pacients ingressats amb coronavirus i 27 professionals sanitaris que han donat positiu i que estan seguint el protocol des de casa. Dos pacients que estaven en estat crític s'han traslladat a la UCI de l'hospital Trueta de Girona. D'altra banda, s'està estudiant la possibilitat d'incloure dos establiments de la comarca per alleugerir la càrrega assistencial dels centres hospitalaris i oferir allotjament a pacients que no poden fer l'aïllament a casa.

Summary: Cinc morts més per coronavirus a les comarques gironines eleven la xifra de defuncions a 37


El Tribunal Europeu de Drets Humans (TEDH) rebutja adoptar mesures cautelars que forcin França a mantenir amb vida Vincent Lambert, un pacient tetraplègic i en estat vegetatiu des de fa anys. Les cautelars, sol·licitades a Estrasburg pels pares i part de la família de Lambert, demanaven revertir la retirada del tractament, una decisió mèdica que no aproven i que consideren que atempta contra el dret a la vida del seu fill. Si bé el tribunal ja havia rebut una petició similar l'abril passat i va dictar sentència el 2015, els familiars s'emparaven en aquesta ocasió en una decisió recent del Comitè de l'ONU sobre els Drets de les Persones amb Discapacitat. La petició de cautelars ha estat sotmesa i rebutjada aquest mateix dilluns, coincidint amb l'inici de la desconnexió de l'alimentació i hidratació artificials que mantenen l'home amb vida. Estrasburg, però, ha declinat la petició de la família, assegurant que no s'aporten proves "noves" per modificar la decisió ja presa pels magistrats a finals del mes passat. En aquella ocasió, el 30 d'abril, el TEDH ja va avalar la decisió del Consell d'Estat francès que no s'oposava a la retirada del tractament i, per tant, ho permetia. Sentència d'Estrasburg No és ni el primer ni el segon cop que els pares de Vicent Lambert reben un revés dels tribunals. Després de batallar el cas del seu fill en tribunals francesos els progenitors van decidir acudir a la justícia europea amb l'esperança que corregissin els jutges de França. La Gran Sala del TEDH, però, ja va sentenciar el juny del 2015 que no veia cap violació del dret a la vida de Lambert en el cas que s'implementés la sentència francesa que autoritzava a retirar la hidratació i la nutrició artificials. Vicent Lambert va quedar tetraplègic després d'un greu accident de trànsit ocorregut el 2008 i la seva condició és descrita com a vegetativa des del 2014. El cas ha obert un debat sobre el dret a morir a França, un país on l'eutanàsia és il·legal però en canvi es permet la sedació profunda en cas de pacients terminals. A banda, la situació també ha dividit la família. Mentre que els pares i algun altre familiar lluiten perquè es continuï assistint el seu fill des del llit d'un hospital, la seva dona i altres familiars prefereixen posar fi al tractament.

Summary: El TEDH rebutja adoptar mesures que forcin França a mantenir amb vida el tetraplègic en estat vegetatiu Vincent Lambert


Els 15 anys d’“incompliments” de la Carta Europea de les llengües regionals o minoritàries (CELRoM) per part de l’estat espanyol són l’objecte del simposi organitzat aquest divendres per la Fundació Catalunya Fons al CCCB. En declaracions a l’ACN, la seva presidenta, Xesca Oliver, i el seu vicepresident, Joan Ramon Sunyer, han senyalat la “paradoxa” que la vigència de la Carta no ha comportat “cap actuació” de l’Estat per millorar la situació del català, i que aquest període coincideix amb “reculades importants” en aquest àmbit. Així ho indiquen els successius informes del Consell d’Europa i les seves recomanacions en la matèria, “que l’Estat ha obviat”, afirmen. Al parer d’Oliver, només un estat “a favor” garanteix el dret a usar el català en tots els àmbits, “i ara no el tenim”. “Els successius informes del Consell d’Europa demostren que la vigència de la carta a l’Estat no ha comportat cap actuació que hagi fet millorar la situació de les llengües diferents del castellà, més aviat al contrari”, argumenta el vicepresident de la Fundació Catalunya Fons, Joan Ramon Sunyer.  Amb aquest convenciment, una desena d’entitats lingüístiques celebren aquest divendres un simposi al CCCB per avaluar l’abast dels “incompliments” de la CELRoM (un text no vinculant que Espanya va ratificar fa 15 anys), convocats per la Fundació Catalunya Fons per a la Defensa dels Drets dels Catalans.  Les conclusions de la jornada s’editaran i es faran públiques properament, però des de la Fundació no hi ha gaire esperança que els seus raonaments siguin atesos per l’Estat, i encara menys que provoquin canvis en la política envers les llengües cooficials. “Fer-les-hi arribar és una possibilitat, però donem per pràcticament segur que serà un tema completament obviat”, afirma amb resignació Xesca Oliver.  En les diverses taules rodones de la jornada ‘Català, estat de la qüestió o qüestió d’estat’ hi participen acadèmics i activistes en defensa de la llengua catalana. La conferència inaugural l’ha pronunciat el catedràtic de ciència política i director de l’Institut d’Estudis Canadencs de la universitat d’Augsburg, Dr. Peter A. Kraus. La situació de l’occità a l’Aran (amb el president president de l’Institut d’Estudis Aranesi- Acadèmia aranesa dera lengua occitana, Jusèp Loís Sans Socasau), del català a l’Alguer, el factor socioeconòmic de l’ús lingüístic, el català a l’educació, la cultura i l’administració i la Justícia, són els principals eixos temàtics del simposi.  En el balanç de 15 anys de vigència de la Carta CELRoM, “el punt més escandalós” a parer de Xesca Oliver és l’ús del català a la Justícia. Com han assenyalat abans diversos informes lingüístics d’entitats vinculades o no a la defensa del català, en aquest camp de competència estatal és on hi ha més “dèficits”. “L’estat no ha fet res per aconseguir que els funcionaris de l’administració de justícia tinguin el català com a requisit”, ha insistit Oliver.  “Poder fer servir el català als jutjats és un dret, però ens trobem amb problemes i fins i tot mofa”, afegeix la presidenta de l’entitat recordant el cas recent d’una jutgessa d’Olot, amonestada per menystenir l’ús del català a la seva sala.  La CELRoM no és vinculant, de manera que la seva ratificació no obliga el compliment, admeten des de la Fundació Catalunya Fons. Això, a més, també implica que les entitats i/o individus que se sentin perjudicades pel seu incompliment puguin recórrer al Tribunal Europeu de Drets Humans.  Amb tot, Oliver reitera que si en aquests anys hi ha hagut "avenços" pel català no ha estat gràcies a polítiques impulsades des de l'Estat, sinó malgrat aquest. "Si n'hi ha hagut, ha estat per actuacions de les administracions locals o autonòmiques", exposa. Les entitats que col·laboren en l’organització d’aquesta jornada són, a banda de la Fundació,  la l’Associació de Juristes en Defensa de la Llengua Pròpia, la CAL, la Federació Llull (formada per Acció Cultural del País Valencià, Obra Cultural Balear i Òmnium Cultural), la FOLC, la Fundació Congrés de cultura Catalana, el Grup de Periodistes Ramon Barnils, l’Institut d’Estudis Aranesi, la Plataforma per la Llengua i Tirabol. L’acte compta a més amb el suport de la Direcció General de Política Lingüística del Departament de Cultura de la Generalitat de Catalunya.

Summary: Xesca Oliver: “Garantir el dret a usar el català en tots els àmbits necessita un estat a favor, i ara no el tenim”


La presidenta del Banc Santander, Ana Botín, ha demanat aquest dimarts que torni el "seny" a Catalunya i es posi fi als "temps difícils" que s'han viscut els darrers mesos. Botín ha recollit aquest migdia a Barcelona la Medalla d'Honor com a empresària de l'any 2017 que entrega la patronal catalana Foment del Treball. La presidenta del Santander ha lloat als empresaris catalans per la "tenacitat, talent i compromís" que han tingut davant "el marc d'incertesa" que hi ha a Catalunya, que fa "difícil" desenvolupar una activitat empresarial. Botín s'ha mostrat convençuda que es podran trobar "solucions" per "tendir ponts" i ha fet una crida a "treballar plegats" perquè Catalunya segueixi sent una "societat oberta i tolerant".

Summary: Ana Botín demana que torni el "seny" a Catalunya i lloa la "tenacitat i compromís" dels empresaris catalans


El president de la Generalitat, Quim Torra, intentarà fer el relleu de Laura Borràs i Elsa Artadi a les conselleries de Cultura, Presidència i portaveu de l'executiu de manera simultània la setmana vinent. Així ho ha explicat la pròpia Artadi durant la roda de premsa d'aquest dilluns al migdia, posterior al Consell Executiu que s'ha reunit pel matí a l'Aran. La data límit de Borràs, número 2 de JxCat a les eleccions espanyoles, com a consellera de Cultura és el 24 de març, tal com marca la normativa. L'encara cap de Presidència i portaveu del Govern no té aquesta restricció de calendari. Artadi serà la número 2 de JxCat a les eleccions municipals de Barcelona. D'aquesta manera, l'últim Consell Executiu de Borràs serà el 19 de març, i entre aquesta data i el dia 24 es tancaria el relleu a Cultura. Torra intentarà que el canvi es faci de manera simultània al relleu a Presidència i al càrrec de portaveu, que ocupa Artadi. "Tindria sentit fer-ho alhora, però s'ha de tancar amb el president Torra", ha remarcat l'encara consellera. "Si no es pot fer el relleu alhora, es farà per separat", ha puntualitzat. El propi cap del Govern pilotarà l'operació amb col·laboració amb els dos consellers "legítims" afectats: Jordi Turull (Presidència i portaveu) i Lluís Puig (Cultura). "Intentarem fer els relleus el màxim de profitosos i que generin el menor trasbals. Ho farem de manera àgil i eficient", ha subratllat Artadi. Per a rellevar la consellera al capdavant de Presidència sona amb força l'alcaldessa de la Garriga, Meritxell Budó, que preguntada per l'ACN aquest diumenge ja es va posar a predisposició de Torra i Turull.

Summary: Torra intentarà fer el relleu de Borràs i Artadi simultàniament la setmana vinent


L'assemblea territorial de la CUP Ponent-Pirineu demanarà demà dimarts a l'assembla de la comissió política i grup d'acció parlamentària de la formació anticapitalista la retirada de l'esmena a la totalitat als pressupostos de la Generalitat. Així ho ha explicat a l'ACN un dels cinc membres d'aquesta territorial que participa de la comissió, Narcís Turull, que ha defensat que aquest és el posicionament majoritari de les assemblees locals de la demarcació i que aposten per no ''enrocar-se ni fiar l'estratègia política a l'esmena a la totalitat'' per poder entrar a negociar amb Junts pel Sí aspectes com la inclusió de les lleis de desobediència, el pla de xoc contra la pobresa o la retirada definitiva del consorci sanitari de Lleida. Turull també ha remarcat que des de Ponent-Pirineu sempre hi ha hagut una posició, tant en la investidura com en altre negociacions, de ''màxima unitat d'acció possible del bloc independentista''. En declaracions a l'ACN Narcís Turull ha explicat que des de la CUP Ponent-Pirineu sempre s'ha apostat, des de l'inici de les negociacions dels pressupostos per ''fer política i debat'' sobre les qüestions, partides i temes que des de la formació es considera que cal abordar en els comptes. Així, Turull ha fet referència al pla de xoc contra la pobresa energètica, la supressió definitiva del consorci sanitari de Lleida, els pressupostos de la ruptura o la inclusió de partides de les lleis suspeses pel Tribunal Constitucional (TC).  La CUP Ponent-Pirineu considera que és clau no tancar-se en banda ni fer propostes tancades, ha dit Turull, que ha matisat que aquest és el posicionament majoritari de les assemblees locals de la demarcació i que fins demà dimarts al matí no hi haurà el definitiu a l'espera que se celebrin algunes assemblees locals que encara manquen aquest dilluns al vespre.  En qualsevol cas, Turull ha remarcat que respecten el resultat del darrer consell polític més grup d'acció parlamentària (GAP) amb la penúltima proposta de JxSí sobre els comptes, ''tot i que no era la nostra opció majoritària com a territorial'', ja que es va apostar per l'esmena a la totalitat. És arrel de la nova proposta de JxSí que la CUP Ponent-Pirineu considera que ''com a mínim mereix una nova reunió del màxim òrgan de l'organització a banda de l'Assemblea Nacional per valorar-la''. Després, ha afegit Turull, en el tram final de la negociació ''sempre som a temps de dir que no, a tornar a incloure més partides, a continuar negociant a través de posicions polítiques i acords de màxims sobre uns pressupostos de ruptura i en clau social, però entrant a la negociació i al diàleg''.  Segons Turull, a Ponent i Pirineu la posició de l'esmena a la totalitat és ''optusa i no deixa marge a la negociació política'' per això d'entrada no hi estan d'acord, com a Girona i comarques, i al Vallès Oriental i Montseny.

Summary: La CUP Ponent-Pirineu demanarà la retirada de l'esmena a la totalitat dels pressupostos


La plataforma 'Prou morts a l'N-240' va acordar ahir dimarts al vespre portar a terme tot un seguit de contactes per sumar adhesions a l'hora d'exigir al govern de l'estat espanyol que acceleri les actuacions per reduir la mortalitat i la sinistralitat de la via entre Lleida i Montblanc. Els representants de territori creuen que els responsables del Ministeri de Foment no mostren la sensibilitat necessària cap al patiment de les famílies dels usuaris habituals de la via i lamenten que el ministre Íñigo de la Serna no s'atansés al lloc del nou accident a la via que va tenir lloc dilluns coincidint amb la posada en servei d'un nou tram de l'A-14 a Torrefarrera, a escassos 20 quilòmetres. Aquest accident que va acabar amb la vida de dues joves franceses després de xocar el seu vehicle frontalment amb un camió al terme de Juneda ho motivat la reunió urgent de la plataforma.  Des de la plataforma critiquen al ministre de la Serna perquè no va visitar el lloc de l'accident dilluns ni tampoc es va voler posar en contacte amb els representants de les poblacions afectades per la sinistralitat de l'N-240. Pels alcaldes, aquesta ''falta de sensibilitat'' es constata a la no presentació d'un calendari d'obres per duplicar la via o a obligar ja el transport professional de llarg recorregut a anar per l'autopista bonificant-los el peatge, o alliberar-lo per tothom com a mínim temporalment mentre no s'acabi l'execució de les millores, entre altres mesures possibles. Segons l'alcalde de les Borges Blanques, Enric Mir, ''totes aquestes actuacions només requereixen voluntat política i  veiem que des del govern de l'Estat no tenen interès real en reduir, com més aviat millor l'accidentalitat d'aquesta carretera essencial per a les poblacions del seu entorn, però també per a les empreses, el turisme i la circulació interior''. Per això, Mir ha anunciat que iniciaran una nova ronda de contactes amb totes les formacions polítiques capaces de ''forçar canvis d'actitud en el govern del PP, i amb alguns dels seus representants locals i nacionals, com el Parlament i l'Ajuntament de Lleida'', entre d'altres. La voluntat és exposar-los la necessitat d'emprendre actuacions urgents per acabar amb ''aquesta trista xacra que ens porta a comptar els punts quilomètrics d'aquest tram de l'N-240, pels accidents mortals que hi ocorren''. La reunió d'urgència va tenir lloc a l'Ajuntament de les Borges Blanques i hi van assistir, entre d'altres, els alcaldes de les Borges, Juneda, Torregrossa, Puigverd de Lleida, Artesa de Lleida, l'Espluga Calba, Puiggròs, la Pobla de Cérvoles, i Arbeca.

Summary: 'Prou morts a l'N-240' intensificarà les adhesions per reclamar solucions urgents després del darrer accident mortal


La direcció de l'entitat i els representants dels treballadors tindran la primera trobada el 10 de gener ACN Barcelona.-Caixabank ha comunicat formalment als representants sindicals de l'entitat la intenció d'iniciar les negociacions per tractar un ERO a partir del pròxim 10 de gener. De moment, la direcció de l'entitat ha convocat els sindicats per a un primer contacte, on ja els podria traslladar el nombre de treballadors afectats. L'expedient es durà en el terme en el marc de la transformació digital i l'ampliació de la xarxa d'oficines urbanes cap a un model d'oficina 'store' centrada en l'asessorament i un horari d'atenció més extens, tal com van explicar els dirigents de Caixabank el novembre passat en la presentació del pla estratègic 2019-2021 celebrada a Londres. Actualment, a l'Estat hi ha 285 'store' a l'estat espanyol i la intenció és tenir-ne més de 600 a finals del 2021.  El pla estratègic passa per tancar 821 de les 4.461 oficines que té actualment a l'Estat, per al manteniment de les 1.076 oficines rurals i la potenciació del model d'atenció al client 'In Touch', centrada en canals digitals. Fonts de l'entitat han explicat aquest divendres a l'ACN que encara no s'ha concretat quin percentatge de treballadors pot afectar l'ERO i que en tot cas primer se'ls traslladarà als sindicats en la reunió del pròxim 10 de gener. La reestructuració implicarà també un canvi de condicions laborals, com les tasques a realitzar i els horaris de feina, aspectes que l'entitat també haurà de negociar amb els representants sindicals. De moment, es desconeix si s'optarà per prioritzar les prejubilacions i baixes voluntàries, tot i que fonts de l'entitat han remarcat que històricament aquests processos s'han fet de "forma consensuada i pactada". En la presentació del pla estratègic a Londres, els dirigents de Caixabank també van avançar que també tenien previst augmentar la rendibilitat fins al 12% (actualment és del 9,4%), el que es tradueix en uns beneficis de 2.700 milions d'euros segons els analistes, i seguir destinant a dividends més del 50% del benefici.

Summary: Caixabank comunica als sindicats la intenció de començar a negociar un ERO


Els Mossos d’Esquadra investiguen la mort violenta d’un home que ha aparegut a primera hora del matí al carrer, cobert amb uns llençols al costat d’un cotxe estacionat, a Badalona (Barcelonès). Segons han informat fonts policials, al voltant de les set d’aquest dimarts al matí, els agents han rebut l’avís que hi havia el cos sense vida de l’home estès al carrer. Els Mossos s’han desplaçat fins al lloc i han constatat que la víctima presentava signes de violència i el cos estava cremat. L'Àrea d’Investigació Criminal de la Regió Policial Metropolitana Nord s’ha fet càrrec de la investigació per tal d’esclarir els fets. L'home encara no ha pogut ser identificat. Les restes de cendra que hi ha davant el número 16 del carrer Orient de Badalona evidencien que l'home trobat mort aquest dimarts a primera hora del matí ha estat cremat. Les restes són a la vorera i també a les dues portes d'un dels laterals del vehicle que estava estacionat just al davant. La propietària del cotxe, veïna d'aquesta adreça explica que a ella l'ha avisat el seu fill quan marxava a escola: "Semblava que hi havia una persona però no es movia. L'havien deixat davant del nostre cotxe tapat amb uns llençols". Explica que els Mossos d'Esquadra han pres les empremtes del vehicle per si troben algun indici. "Han pres empremtes de tots els cotxes del carrer pel que pogués ser", afegia una altra veïna del carrer Orient de Badalona, l'Elisabet. Detalla que ha estat un noi que treballa en un taller pròxim qui ha donat l'avís, després d'haver topat amb el cos quan anava a treballar: "Ha vingut l'ambulància però ja era mort", assegura. El cos de la víctima encara no ha estat identificat, segons fonts pròximes a la investigació, i els veïns consultats asseguren que no és cap veí del carrer. En aquest tram del carrer Orient hi havia una antiga fàbrica de corda soterrada i els pisos eren dels antics treballadors. Actualment l'empresa ja no existeix i la propietat té llogats els immobles. Són pocs veïns i tots es coneixen. Asseguren que no falta ningú: "Tenim un grup de whatsapp i tothom és viu", diu amb to irònic un dels veïns del carrer. "Anit ningú va escoltar res i aquí a la mínima que passa alguna cosa sempre tothom s'assabenta", afegeix una altra veïna. La investigació continua oberta.

Summary: Els Mossos investiguen la mort violenta d'un home a Badalona que ha aparegut cremat enmig del carrer


Protecció Civil de la Generalitat ha activat aquest dijous la fase d'alerta del Pla de Protecció Civil (Procicat) davant la previsió del Servei Meteorològic de Catalunya (SMC) d’un nou episodi de temperatures extremes que pot allargar-se fins al dissabte. L’Agència de Salut Pública de Catalunya també ha posat en fase 2 d’alerta el Pla d’actuació per prevenir els efectes de les possibles onades de calor sobre la salut. Les previsions del SMC indiquen la possibilitat que se superi el llindar de temperatures extremes per aquesta època de l’any a molts punts de Catalunya. La superació de temperatures extremes afectarà principalment les comarques de l'interior de Catalunya i especialment Ponent. El pic de calor es produirà aquest divendres, coincidint amb la revetlla de Sant Joan. Aquesta és la primera Alerta del pla Procicat per onada de calor de l’estiu, però la segona en menys de dues setmanes. La setmana passada l’Alerta es va mantenir des del dia 14 de juny al diumenge 18 de juny, i el 061 CatSalut Respon va atendre 223 incidents per calor, 147 dels quals amb activació d’un metge a ambulància del SEM.   Protecció Civil de la Generalitat ha fet arribar el missatge d’alerta per onada de calor i les principals recomanacions a tots els responsables de les activitats de Joventut que hi ha repartides per tot el territori, així com també a les empreses de teleassistència i la Creu Roja. A més, també ha enviat un missatge PUSH a la ciutadania.

Summary: Protecció Civil activa l'alerta del Pla Prociat per l'onada de calor que afectarà Catalunya els propers dies


La Fiscalia Europea ha celebrat aquest dilluns al Tribunal de Justícia de la Unió Europea l'acte oficial que marca l'inici de les seves activitats. L'organisme, amb seu a Luxemburg, té l'objectiu d'investigar, processar i portar a judici els autors de delictes contra els interessos financers de la Unió Europea. Persegueix, així, delictes com fraus o corrupció. Ara per ara, 22 estats membres participen en la Fiscalia Europea amb un fiscal cadascun. L'equip de fiscals, que van ser nomenats a finals de juliol, està liderat per la romanesa Laura Codruţa com a primera fiscal. Es va acordar crear l'organisme el 2019.

Summary: La Fiscalia Europea es posa en marxa per perseguir delictes contra els interessos financers de la UE


El líder de Podem, Pablo Iglesias, a respost el diputat d'ERC Gabriel Rufián que demanava que anés a "pressionar" al despatx del president espanyol i no a la "cel·la de Lledoners" per tirar endavant els pressupostos. Iglesias ha afirmat que va ser Junqueras qui li va demanar la reunió i ha manifestat que té confiança que puguin "parlar de tot" i arribar a acords. "El més sensat és que parlem de moltes coses, tenim agendes que van per carrils paral·lels i hem demostrat que treballant dur hi ha possibilitat d'acord", ha manifestat. Més enllà dels pressupostos, Iglesias diu que ERC i Podem estan d'acord en "acabar amb la judicialització" de la política i en alliberar els presos. "Relaxem el to una mica", ha demanat Iglesias, que demana a Rufián i al ministre Borrell que deixin de competir per veure "qui és més arrogant".

Summary: Iglesias replica Rufián i diu que va ser Junqueras qui va demanar la reunió a la presó


L'Audiència Nacional ha condemnat el raper lleidatà Pablo Rivadulla, més conegut amb el nom de Pablo Hasél, a dos anys i un dia de presó pels delictes d'enaltiment per enaltiment del terrorisme i injúries a la Corona i les institucions de l'Estat pels seus missatges publicats a Twitter i una cançó a YouTube. També, ha estat condemnat a paga una multa de 24.300 euros. En la sentència, els magistrats de la Secció Primera de la Sala Penal consideren que les publicacions de Hasél suposen "una actuació conjunta, dirigida contra l'autoritat de l'Estat" i que al·ludeixen "a la necessitat d'anar més enllà en un comportament violent, fins i tot amb la utilització del terrorisme". Si el Tribunal Suprem confirma la sentència, Hasél haurà d'ingressar a presó perquè ja va ser condemnat el 2014 a dos anys de presó per enaltiment del terrorisme.  La sentència compta amb el vot particular de la magistrada Manuela Fernández de Prado, que defensa que Pablo Rivadulla hauria de ser absol perquè "la seva actuació encaixa dins de la llibertat d'expressió i no suposa una manifestació del discurs d'odi". Durant el seu judici a l’Audiència Nacional, el raper va assegurar que ell es limita a exposar a les seves cançons i twits “fets objectius” que considera “injustos”, i a defensar “drets democràtics”. Hasel, que va apuntar que el judici demostra que no es respecta la llibertat d’expressió a l’Estat, va defensar les seves manifestacions sobre la monarquia, la policia i l’Estat i va justificar que expressi el seu suport a persones que considera els seus referents com a “comunista”. “Per a mi són exemples de resistència, i això no canviarà encara que em condemnin a presó”, va sentenciar a preguntes de la Fiscalia, que va demanar per a ell dos anys i nou mesos de presó i una multa de 40.500 euros per delictes d’enaltiment del terrorisme i de calumnies i injuries contra la Corona i les institucions de l’Estat. La Fiscalia l’acusava pel contingut d'una seixantena de missatges de Twitter i una cançó publicats entre 2014 i 2016.  Un dels missatges, al costat d'una foto d'una membre dels GRAPO, Hasél deia: “les manifestacions són necessàries, però no suficients, recolzem els qui han anat més enllà”. En aquest sentit, els magistrats apunten que “no es tracta d'un mer comentari en el qual s'aboca una opinió, sinó que es tracta d'un missatge que tanca clarament una invitació a realitzar una conducta igual que la dels seus referents, s'incita a tractar d'emular els seus actes". "En definitiva, activitat violenta i terrorista que representa una forma de lluita encomiable i positiva segons el seu criteri”, una “exaltació de la violència que pretén solapar sota forma d'opinió, fins i tot amb perill per a l'ordre constitucional i la pau social i les persones”, subratllen els jutges. La Sala ha analitzat la doctrina del Tribunal Suprem sobre la matèria, especialment la recent sentència que ha condemnat el també raper Valtonyc per destacar que el delicte d'enaltiment requereix que es generi un risc en abstracte, "una cosa que queda acreditat en el present cas". En aquesta línia, el tribunal recorda que l'origen d'aquesta investigació prové d'un missatge remès per un particular a la Fiscalia, alarmat per l'aparició d'aquests tuits.  En relació amb el delicte d'injúries i calúmnies a la Corona, la Sala assenyala que els missatges i el vídeo analitzat presenten una actuació per part de l'acusat que "determina la imputació al Rei emèrit i fins i tot al Rei actual la comissió de múltiples delictes, fins i tot d'homicidi i de malversació, així com d'una conducta no d'acord amb l'autoritat que representen". “No es tracta d'expressar una reivindicació política d'una altra forma d'Estat, com pogués ser republicana” diuen els jutges, sinó que s'adverteix una intencionalitat com és la d'injuriar i calumniar la monarquia  “amb l'ànim evident que per qui accedeix als seus tuits adopti una posició contrària, fins i tot de forma violenta”. Respecte al delicte d'injúries i calúmnies contra les institucions de l'Estat, el tribunal subratlla la "gran" quantitat de delictes que s'imputen de forma reiterada als membres dels cossos i forces de seguretat de l'Estat, "acusant-los d'assassinats, tortures, que s'integren en uns continguts ofensius i de marcat odi".

Summary: L'Audiència Nacional condemna el raper lleidatà Pablo Hasél a dos anys de presó per enaltiment del terrorisme


El primer tinent d'Alcaldia de l'Ajuntament de Barcelona, Jaume Collboni, ha reclamat a les administracions "claredat i determinació" pel que fa als Expedients de Regulació Temporal d'Ocupació (ERTO). En l'acte d'inauguració dels debats sobre turisme del Food & Hospitality, Tourism and Gastronomy (FHG) Fòrum, Collboni ha assegurat que aquests expedients són "fonamentals" per ajudar al sector turístic i ha donat suport a la seva prolongació. En el mateix acte, el director general de Turisme, Octavi Bono, ha fet una crida a "reforçar la competitivitat" del sector amb innovació i sostenibilitat.  Davant les previsions sobre l'impacte de la covid-19 en el sector turístic, Bono ha assegurat que pesarà més l'efecte econòmic derivat de la pandèmia que no un canvi substancial en els hàbits de la demanda.  El director general de Turisme ha fet una crida a fer reflexions des de la "racionalitat, la realitat i l'anàlisi de dades" i ha demanat "proactivitat" a l'hora d'impulsar iniciatives que permetin "aprofitar" el moment per "reforçar la competitivitat del sector" des de la innovació i la sostenibilitat.  Per la seva banda, el tinent d'Alcaldia ha destacat la col·laboració público – privada com "imprescindible" per abordar el repte "gegantí" del sector i ha proposat dur a terme acords intersectorials, amb una barreja d'oferta cultural i turística, i llançar incentius per "reconquerir" el centre de les ciutats, "les grans perjudicades".  Collboni també ha fet una crida a "aprofitar" l'aturada per "facilitar el debat i la reflexió" i "repensar i reconceptualitzar" el futur del turisme. El tinent d'alcalde ha llançat un missatge de "suport" al sector i s'ha mostrat confiat en la capacitat de la ciutat per "reprendre" l'activitat turística.  A l'acte d'inauguració també hi ha intervingut el president de l'Associació Corporativa d'Agències de Viatges Especialitzades (ACAVE), Martí Sarrate. Sarrate ha vinculat la sortida de la crisi del sector amb la presa de "decisions urgents" que ajudin al sector, com l'emissió de bons de vacances o la pròrroga dels ERTO. Així mateix, ha assegurat que les restriccions dels desplaçaments i la reducció de la connectivitat permeten buscar nínxols de mercat i fomentar un turisme "de proximitat i sostenible".

Summary: Collboni reclama a les administracions "claredat i determinació" amb els ERTO


El govern espanyol ha assegurat aquest dissabte que els dirigents independentistes tindran un "judici just", igual que tots els ciutadans "sotmesos a la llei i protegits per les lleis". "El poder judicial és independent i es farà justícia", han apuntat fonts de Moncloa en conèixer la decisió de Jordi Turull i Jordi Sànchez d'iniciar una vaga de fam des de la presó de Lledoners per denunciar que el Tribunal Constitucional no resol els seus recursos d'empara. En aquest sentit, l'executiu de Pedro Sánchez ha subratllat que els processats "compten amb la protecció i les garanties que els ofereix l'estat de dret", i ha afegit que la justícia "és l'única que pot dictar sentències".

Summary: El govern espanyol diu que els independentistes tindran un "judici just" i que el poder judicial és "independent"


El transport públic a la ciutat de Barcelona ha recuperat passatge amb 70.000 desplaçaments més respecte a dijous passat, un 26% més. Es tracta d'una estimació feta en base a les dades de l'Autoritat del Transport Metropolità d'ahir. A més, s'ha registrat un 198% d'increment en l'ús dels carrils bici, principalment per la pràctica esportiva. La utilització del vehicle privat també ha crescut, però més moderadament, amb un augment d'un 1% respecte a dijous de la setmana passada. Des de dilluns s'han repartit 225.000 mascaretes a 26 estacions i punts d'enllaç de la xarxa ferroviària de la ciutat.  La xifra de desplaçaments en transport públic de dijous, però, continua sent un 86% inferior a un dia normal d'abans de l'emergència sanitària. El metro va registrar aquest dijous 208.438 validacions, un 21% més que la setmana passada, i al bus se'n fan fer 94.939, un 27% més. Aquestes xifres suposen un 84% i un 87% menys de validacions respecte a un dia laborable normal. Pel que fa al transport privat, es produeixen uns 678.000 desplaçaments diaris, amb un increment d'un 1% respecte a la setmana passada. La reducció és del 59% en comparació amb el febrer. Per àmbits, els accessos experimenten una davallada del 62%, l'interior de la ciutat d'un 60% i les rondes d'un 51%. Són unes disminucions de trànsit equiparables a les registrades els primers dies d’aplicació de l’estat d’alarma.  L’ús dels carrils bici s’ha incrementat en un 198% respecte a la setmana passada. S'estan registrant un total de 102.000 moviments diaris. S’observa que la franja més utilitzada és de 7 a 10 hores del matí, coincidint en gran part amb l’horari permès per a passejades i activitat esportiva. L’augment, per tant, recull també aquests moviments relacionats amb el lleure. En comparació amb els desplaçaments que es feien abans de l’emergència sanitària, l’ús dels carrils bici encara presenta una baixada del 40%. Els vehicles que menys han disminuït són els vehicles de mercaderies, seguits des d’aquesta setmana de les bicicletes, els turismes i en últim terme, les motos.

Summary: El  transport  públic a  Barcelona recupera passatge amb 70.000  desplaçaments més respecte a dijous passat


Els Mossos d'Esquadra, amb la col·laboració de la policia local, han denunciat un home que tenia 653 plantes de marihuana en una nau a Cassà de la Selva (Gironès). L'home tenia tot d'aparells per garantir el cultiu de les plantes i tots estaven connectats directament a la xarxa elèctrica sense passar pel comptador. Per això, se li atribueix un delicte de salut pública i també de defraudació de fluid elèctric. Entre els aparells hi havia tres filtres d'aire de carboni, sis aparells d'aire condicionat, nou ventiladors, 68 transformadors de 600 watts i 68 làmpades. L'home té 28 anys, és de nacionalitat espanyola i veí de Girona. Els fets van tenir lloc el passat 14 de juliol. Els Mossos d'Esquadra van tenir coneixement que en una nau de Cassà de la Selva hi podria haver una plantació de marihuana. Per això, van anar fins al lloc i van fer gestions amb el llogater de l'immoble i van registrar la nau. La policia, ja des de fora, va notar una forta olor a cànnabis i també va adonar-se del soroll que feien els ventiladors. Un cop dins van trobar 653 plantes de marihuana en diferents estats de floració. A més, també hi havia una instal·lació elèctrica de cultiu amb tres filtres d'aire de carboni, sis aparells d'aire condicionat, nou ventiladors, 68 transformadors de 600 watts i 68 làmpades. La corrent elèctrica utilitzada per a aquests aparells no passava pel comptador, sinó que estava directament connectada a la xarxa general. Davant d'aquests fets els mossos van denunciar el llogater de la nau, de 28 anys, nacionalitat espanyola i veí de Girona. El denunciat va ser citat per passar a disposició del jutjat d'instrucció en funcions de guàrdia de Girona.

Summary: Enxampat amb 653 plantes de marihuana en una nau a Cassà de la Selva


El tancament educatiu pel coronavirus afectarà 1.565.478 alumnes de 5.492 centres, sense comptar el sistema universitari. En concret, són 79.948 alumnes de primer cicle d'infantil i 213.352 de segon cicle; 479.958 de primària; 331.681 d'ESO; 126.994 de formació professional; 94.437 alumnes de batxillerat; 70.122 d'ensenyaments de música; 43.000 alumnes de les escoles oficials d'idiomes; 66.738 de la formació d’adults; 39.384 que fan ensenyaments a distancia; 5.103 d'arts plàstiques i disseny; 9.717 estudiants de dansa; 454 d'art dramàtic; 2.398 d'ensenyaments superiors de disseny; 2.052 d'ensenyaments esportius i 140 de conservació i restauració de béns. Per titularitat, dels 5.492 centres, 1.232 són públics, 699 són concertats, 954 privats i 54 d'altres titularitats.

Summary: El tancament educatiu afectarà més d'1,5 milions d'alumnes de gairebé 5.500 centres


El Tribunal Suprem (TS) atribueix a l'exconseller d'Afers Exteriors, Raül Romeva, un "paper fonamental" per "legitimar el referèndum internacionalment" i "neutralitzar la capacitat de les autoritats governamentals i judicials" de l'estat espanyol. La sentència de l'1-O condemna Romeva a una pena de 12 anys de presó i els mateixos d'inhabilitació absoluta per un delicte de sedició en concurs amb el de malversació (aquest darrer, agreujat pel què fa a la quantia). L'argumentari de la sentència subratlla que l'exconseller "va assumir l'estratègia exterior del Govern", essent coneixedor que "promovia la creació d'una legalitat paral·lela" i que "va arribar a acusar les institucions europees que perdrien credibilitat si no recolzaven el referèndum". Pel què fa a la malversació, el TS dona per provat que part del pressupost del seu Departament, "que al 2017 es va elevar a 35 MEUR", es va destinar a finançar l'1-O. El Tribunal Suprem dona a Raül Romeva el pes de l'acció exterior del Govern. Literalment, diu que dins l'executiu català tenia "una rellevada posició institucional" i que era "l'encarregat de difondre el procés" portes enfora de Catalunya.   A l'hora de provar el delicte de sedició, subratlla que l'exconseller era "conscient de la notòria il·legalitat de la seva actuació", que va "col·laborar amb les decisions executives per garantir la celebració del referèndum" i donar-li "legitimitat" a nivell internacional.  "Era coneixedor que s'estava promovent la creació d'un legalitat paral·lela", recull la sentència de l'1-O en referència a l'exconseller d'Afers Exteriors. "I que mitjançant la mobilització ciutadana i el recolzament internacional, es podria neutralitzar la capacitat de les autoritats governamentals i judicials per exercir les funcions constitucionals que els hi són pròpies", hi afegeix. A més, el Suprem també subratlla que pocs dies abans del referèndum, en concret el 28 de setembre del 2017, Romeva "va arribar a afirmar públicament" que si guanyava el 'Sí' es "declararia la independència en 48 hores d'ençà que es fes oficial el recompte". Per recolzar el delicte de sedició, a més, l'alt tribunal espanyol insisteix en què l'exconseller va intentar "convèncer de la viabilitat de la construcció d'una República Catalana", va "relativitzar" les dificultats logístiques per celebrar l'1-O i va "arribar a acusar les institucions europees que perdrien credibilitat si no recolzaven el referèndum". L'argumentari de la sentència també subratlla que Romeva va "acusar" l'Estat de vulnerar tractats europeus (com el de respecte a la llibertat i l'Estat de dret), que va afirmar que la Generalitat "no es faria enrere" i que va "sostenir" que no hi havia alternativa a la proclamació de la independència. "Contradicció" amb el dret d'autodeterminació Com també fa amb altres líders del procés, el Suprem conclou que Romeva va incórrer en una "contradicció cridanera" quan, davant del tribunal presidit per Marchena, va legitimar el referèndum emparant-se amb el dret d'autodeterminació i va justificar la declaració d'independència com la voluntat "política" de posar de relleu "la necessitat" d'un diàleg amb l'Estat. Segons el TS, aquesta tesi només es pot emmarcar en un "desfogament retòric". Perquè, a parer de l'alt tribunal, per més "elasticitat" que es vulgui donar al dret d'autodeterminació, no hi ha cap supòsit on es pugui enquadrar el cas de Catalunya. "L'autodeterminació dels pobles no ha conegut cap episodi en la història més recent en què les autoritats d'una comunitat autònoma convoquin un referèndum per deixar en suspens el naixement del nou Estat i iniciar un diàleg polític sobre com independitzar-se", diu la sentència. Home de pau Dins l'argumentari per provar la sedició, la sentència també dedica un apartat a la definició que va fer la defensa de Romeva presentant-lo com un "militant de la cultura de la pau". El Suprem diu que aquest perfil de l'exconseller és un fet "notori", que la sala "coneix, elogia i respecta". Però el tribunal també deixa clar que la sentència, en cap cas, posa en entredit "el compromís amb la pau" de l'exconseller a l'hora de condemnar-lo. "El judici històric no converteix injustament l'acusat en un home violent", subratlla el TS. Sinó que la sentència, allò que fa és "retreure-li l'actuació concertada amb la resta d'acusats" a l'hora d'impulsar la independència de Catalunya "encoratjant una mobilització ciutadana que incloïa resistència i oposició" a les decisions de l'Estat. La malversació, provada Pel què fa al delicte de malversació, el Suprem ja avança que durant el 2017 el Departament d'Afers Exteriors va incrementar el seu pressupost fins als 35 MEUR. I que "sota la direcció" de Romeva, es van fer "una sèrie de despeses" que avalen l'existència del delicte, perquè són càrrecs destinats a finançar l'1-O. L'alt tribunal, de fet, dedica un apart de la sentència al delicte de malversació. El Suprem subratlla que, aquí, el pes de la despesa va pivotar entre els Departaments d'Economia, Presidència i Afers Exteriors, i subratlla que tots ells van intentar "camuflar" les partides destinades a la "consulta il·lícita" (entre d'altres, canviant-los el nom o incloent-les com a part de despeses més generals). En el cas de Romeva, la sentència de l'1-O li atribueix la responsabilitat de despeses relacionades amb observadors internacionals, part de l'activitat de les delegacions del Govern a l'exterior i del Diplocat (el consorci públic privat dedicar a promoure l'acció exterior de la Generalitat). Entre d'altres, el Suprem esmenta 43.341 euros per la visita d'observadors internacionals –"un nodrit grup de parlamentaris europeus"- entre el 28 de setembre i el 2 d'octubre del 2017, o 177.304.90 euros per la investigació que va dirigir la neozelandesa Helena Catt. A més, la sentència també subratlla una altra despesa atribuïble a Romeva i relacionada amb el referèndum. En concret, la contractació d'una consultora als Estats Units "per fer tasques de lobby en defensa de la celebració" de l'1-O. El contracte es va signar l'agost del 2017 per tres mesos i tenia un cost de 60.000 euros. Entre d'altres, el Suprem subratlla que aquest encàrrec té relació directa amb un escrit d'opinió de l'expresident Carles Puigdemont publicat al 'The Washington Post' el 22 de setembre del 2017. L'article es titulava: 'Disculpa, Espanya. Catalunya votarà per la seva independència, t'agradi o no'. Per últim, el TS també atribueix com a despeses vinculades a l'1-O, i que depenien de Romeva, la contractació dels serveis de la institució 'The Hague Center for Strategic Studies' per "verificar el referèndum". Es van pressupostar 167.065 euros, dels quals van pagar-se'n finalment 119.000.

Summary: El Suprem atribueix a Romeva "un paper fonamental" per "legitimar el referèndum internacionalment" i "neutralitzar" l'Estat


El ministre de Justícia, Juan Carlos Campo, ha anunciat la reforma de la Llei d'Enjudiciament Criminal (LeCrim) perquè siguin el ministeri fiscal qui dirigeixi la investigació en instrucció de les causes penals. Durant la seva compareixença a la comissió de Justícia, Campo s'ha compromès a portar l'avantprojecte de reforma al Consell de Ministres abans que acabi l'any. El ministre ha dit que cal treballar per una regulació "justa i moderna" i ha qualificat la reforma de "repte nacional". En aquest sentit, ha dit que cal superar una legislació "desbordada per la realitat processal" i ha recordat que la llei data del 1882.  D'altra banda, Campo ha anunciat també que proposarà incrementar les places de jutges i fiscals als propers pressupostos per aconseguir millorar "l'eficàcia" judicial i ha fet una "petició" a l'oposició: "No deixem que el partidisme impedeixi arribar a acords".

Summary: Campo anuncia la reforma de la Llei d'Enjudiciament Criminal perquè els fiscals instrueixin les causes penals


Els pares i mares de l’escola Mar Nova de Premià de Mar (Maresme) han donat per acabat el conflicte amb el Departament d’Ensenyament després que aquest hagi dit que atura el tancament del centre, a l’espera de fer una diagnosi de les necessitats escolars del municipi. Aquest és el compromís que l’AMPA ha esgarrapat aquest dilluns al matí en una reunió amb el Secretari de Polítiques Educatives, Antoni Llobet, qui ha assegurat que complirà la resolució parlamentària on s’insta el Govern a no tancar l’escola. Al mateix temps, Llobet ha dit que es preveu que el centre torni a obrir un grup de P3 pel curs 2017-2018, pendent de quina sigui la resposta durant el període de preincripcions. El portaveu de les famílies, Jordi Estalrich, ha aplaudit el canvi de postura que ha adoptat Ensenyament i ha defensat la importància d’elaborar una diagnosi que reflecteixi les “diferents sensibilitats educatives” de Premià. La trobada celebrada aquest matí al Departament d’Ensenyament ha reunit els representants de l’AMPA i l’alcalde de Premià, Miquel Buch, amb el secretari de Polítiques Educatives d’Ensenyament, Antoni Llobet, després que una vintena de pares i mares ocupessin la setmana passada durant 30 hores els Serveis Territorials del Maresme-Vallès Oriental, a Mataró, per exigir que s’aturés el tancament de l’escola. A la sortida de la reunió d’aquest dilluns, Llobet ha defensat que Ensenyament s’ha compromès a seguir a Premià el mateix criteri acordat recentment amb la Federació de Municipis de Catalunya (FMP) i l’Associació Catalana de Municipis (ACM) per tal de preservar “el màxim possible” els diferents projectes educatius de cada poble i ciutat de Catalunya. Així, Antoni Llobet ha senyalat que l’objectiu és prendre una decisió final en base a un anàlisi que englobi el futur dels municipis a mig i llarg termini. En aquest sentit, Ensenyament s’ha compromès amb l’Ajuntament i l’AMPA a mantenir oberta l’escola durant el curs 2017-2018, alhora que ha anunciat que elaborarà una diagnosi que permeti fer una fotografia de les diferents sensibilitats educatives de Premià i de quina és la corresponent demanda. Aquesta diagnosi començarà a partir de les dades de preinscripció, però no condicionarà la posada en marxa del proper curs. La previsió és que al desembre d’aquest 2017 ja estigui redactat el document on es reculli quina és la realitat del municipi pel que fa a les demandes educatives. Al mateix temps, quan s’obri el període de pre-inscripcions, s’oferiran places de P3 per a l’escola Mar Nova. Antoni Llobet ha recordat que aquest 2016-2017 el centre no té cap grup d’aquest curs perquè la demanda va ser molt baixa, però ha justificat l’oferiment de places de nou per coherència amb la voluntat de preservar el màxim possible tots els projectes educatius. “Seria contradictori si ara talléssim ales als grups de P3 mentre volem fer una diagnosi”, ha apuntat el secretari de Polítiques Educatives. Des de l’AMPA, el portaveu Jordi Estalrich ha valorat la reunió “molt positivament”, i ha destacat que s’ha produït un “canvi radical” en la posició del Departament. Estalrich ha aplaudit la sensibilització d’Ensenyament, i ha destacat que les dues parts estaven d’acord en que “l’objectiu és que els nens i nenes aprenguin allò que han d’aprendre, independentment del projecte educatiu”. El portaveu de les famílies ha subratllat la importància de la filosofia de treball que hi ha rere l’escola Mar Nova, que treballa sense llibres de text, assignatures ni exàmens, i ha augurat que la diagnosi que elaborarà ara el Departament sabrà reflectir que hi ha un centenar de famílies de Premià de Mar que es decanten per aquesta opció, encara que d’aquí un any s’arribés a decidir que cal tancar la seva escola.  “Si la diagnosi és capaç d’entendre que hi ha tres sensibilitats (escola pública, concertada i alternativa) i el Departament les respecta, nosaltres ens sentirem representats, sigui quina sigui al decisió”, ha explicat Estalrich. Segons Ensenyament, si la diagnosi del municipi constata que cal tancar alguna línia o grup, serà una taula mixta formada pel Departament i l’Ajuntament qui abordarà com resoldre la situació.

Summary: Ensenyament no tancarà l’escola Mar Nova de Premià a l’espera de fer una diagnosi de les necessitats del municipi


El 19è Mecal, Festival Internacional de Curtmetratges i Animació de Barcelona, projectarà 350 curtmetratges de ficció, animació i documentals, 237 dels quals a competició. La gran novetat de l’edició és la col·laboració per primera vegada amb el festival Nonstop Barcelona Animació per tal de reforçar l’oferta d’aquest gènere cinematogràfic. El Nonstop s’integra dins del Mecal i es fa càrrec de les activitats paral·leles durant la setmana que el festival dedica a l’animació. Un any més, l’organització ha hagut de seleccionar entre 5.000 curts rebuts, una quantitat ingent procedent de 110 països de tot el món. Un d’ells, Hongria, és el convidat d’aquesta edició i per això se li dedica un focus amb cinc programes temàtics de curtmetratges que oferiran una panoràmica dels millors treballs hongaresos, històrics i actuals.

Summary: El Mecal s’alia amb el festival Nonstop Barcelona Animació


Està previst que els treballs s'allarguin uns 44 mesos ACN Madrid.-El Consell de Ministres ha aprovat aquest divendres la licitació de les obres de soterrament de les vies de Sant Feliu de Llobregat per 83,25 milions d'euros. Els treballs preveuen el cobriment de més d'1,5 quilòmetres de l'actual traçat ferroviari, la supressió del pas a nivell i la construcció d'una nova estació soterrada en un termini d'execució de 44 mesos. S'executaran entre els termes municipals de Sant Feliu de Llobregat i Sant Joan Despí en el transcurs de 2.975 metres de l'actual línia ferroviària, per on circulen principalment els trens de les línies R1 i R4 de Rodalies. Segons ha explicat el Ministeri de Foment en nu comunicat, l'actuació "garantirà la permeabilitat total entre els dos sectors del casc urbà del municipi, dividits històricament per la infraestructura ferroviària" i les instal·lacions seran "més modernes, plenament integrades i totalment segures". D'altra banda, s'intentarà evitar afeccions a l'estructura de l'autopista B-23, millorar l'acessibilitat dels usuaris del ferrocarril a la futura estació  i donar viabilitat al projecte d'implantació d'un tramvia en superfície promogut per l'ATM".

Summary: El Consell de Ministres licita el soterrament de les vies a Sant Feliu de Llobregat per 83,25 milions d'euros


Una ciclista ha mort aquest dilluns al migdia i una altra ha resultat ferida de gravetat en un accident al quilòmetre 19 de la TP-2031 a l'Alt Camp, al terme municipal de Vilabella. Segons ha informat el Servei Català de Trànsit (SCT), els Mossos d'Esquadra han rebut l'avís quan faltaven deu minuts per a dos quarts de dues del migdia. En el sinistre s'han vist implicades dues bicicletes i un vehicle, el conductor del qual s'ha donat a la fuga. Amb tot, segons ha pogut saber l'ACN, els Mossos d'Esquadra han pogut detenir-lo poc després al municipi de Vilabella. Una de les ciclistes, veïna de Tarragona de 28 anys, ha mort a conseqüència del xoc i l'altra ha resultat ferida de gravetat i ha estat evacuada amb helicòpter a l'Hospital Joan XXIII de Tarragona. En l'accident s'han activat cinc patrulles dels Mossos d'Esquadra, l'helicòpter medicalitzat i dos unitats del SEM.

Summary: Detingut un home per envestir mortalment una ciclista i ferir-ne una altra de gravetat a l'Alt Camp


L'Àlex camina ininterrompudament al voltant de l'antiga presó Model de Barcelona per la Caminada per la Llibertat des de les 12:00 hores d'aquest dissabte. El CDR de l'Esquerra de l'Eixample ha organitzat una mobilització de 24 hores, fins el migdia de diumenge, en solidaritat amb els "presos polítics", els "exiliats" i tots els "represaliats" per l'Estat. En declaracions a l'ACN quan ja feia quasi tres hores que caminava sense parar, l'Àlex constata que la marxa va "molt bé". Envoltat de la gent que el va acompanyant en aquesta caminada, l'activista explica que ha d'afrontar "onades de gestió emocional" al llarg de la mobilització. Però es manté ferm: "No es dorm, això és imparable", subratlla. Al llarg d'aquestes 24 hores es faran diverses activitats com ara cercaviles, música en viu i una xocolatada popular, i es comptarà amb l'assistència de familiars dels "presos polítics". L'Àlex destaca l'"energia" i "bon rotllo" que hi ha  durant la marxa, i remarca que el CDR ha escollit la Model perquè és "símbol de la repressió, del que va ser el franquisme i del que continua sent el feixisme". "Té molta càrrega potent", deixa clar. Des d'un punt de vista més personal, l'activista reitera que a vegades li arriba el "cansament", la "negativitat" o bé "molta energia", sensacions que cal anar gestionant. També cal tenir en compte la resistència física i, en acabar la marxa de 24 hores ininterrompudes, la important recuperació posterior. Tres parades amb menjar i marxandatge marquen el punt central de la mobilització, al costat d'una barra de bar. Des d'allà els activistes preparen pancartes, organitzen el comptador de la marxa, i animen els ciutadans que secunden la Caminada per la Llibertat. Una de les activistes crida amb un megàfon "llibertat presos polítics", després que soni 'Els Segadors'. També crida el nom de tots els líders independentistes que hi ha entre reixes o a l'"exili", seguit de la paraula "llibertat" que proclama la resta de manifestants. Passen les hores i cada vegada més gent s'afegeix a la mobilització, reivindicativa però també amb un caràcter festiu i de cultura popular. Es preveu l'assistència de Laura Masvidal, dona del conseller d'Interior destituït, Quim Forn; Xavier Sànchez, germà del candidat a la investidura, Jordi Sànchez; a més de Pepe Beunza, l'artista Ferran Garcia Sevilla, el regidor d'ERC a Sant Joan de Vilatorrada (Bages) i pallasso acusat de desobediència, Jordi Pesarrodona, entre d'altres. Els beneficis es destinaran a la Caixa de Solidaritat i a la caixa contra la repressió de l'associació Irídia.

Summary: 24 hores donant voltes a la Model per la Caminada per la Llibertat: "No es dorm, això és imparable"


La consellera d'Ensenyament, Meritxell Ruiz, ha explicat aquest dimecres que des del departament s'està treballant en un protocol "per protegir la seguretat de tots els docents", tot i que no n'ha volgut avançar més detalls. Així ho ha dit abans de participar en l'acte que ha acollit aquesta tarda la Universitat de Lleida (UdL) en memòria del professor Abel Martínez, assassinat per un alumne a l'Institut Joan Fuster de Barcelona. Ruiz ha manifestat que aquest acte "era necessari" perquè "segueix en la ment de tot el món docent el lamentable episodi que va passar ara fa un any". Pel que fa a la indemnització econòmica que demana la família d'Abel Martínez, la consellera ha dit "està en el seu dret de fer una reclamació patrimonial" i ha assegurat que s'estudiarà la petició. La Facultat d'Educació, Psicologia i Treball Social de la Universitat de Lleida –on havia estudiat Abel Martínez- ha acollit aquest dimecres un acte en record del professor lleidatà assassinat a l'Institut Joan Fuster de Barcelona, en el dia en què es compleix un any d'aquell tràgic succés. L'acte ha comptat amb la presència dels pares d'Abel Martínez, de la consellera d'Ensenyament, Meritxell Ruiz; del rector de la UdL, Roberto Fernández; de la directora de la Càtedra Abel Martínez de la UdL, Àngels Balcells, i del president del Consell Escolar de Catalunya, Lluís Font, que ha estat l'encarregat de pronunciar la conferència 'Elogi de l'educació. Memorial d'Abel Martínez Oliva', a més d'amics i familiars i amics del professor mort.  La consellera Meritxell Ruiz ha defensat que "era necessari" un acte de record a Abel Martínez com el que ha acollit la UdL "perquè segueix en la ment de tot el món docent el lamentable episodi que va passar ara fa un any". Així, ha afirmat que aquest no només és homenatge a Abel Martínez sinó també al conjunt de docents "perquè és trist que algú amb tanta vocació hagi de perdre la vida per ensenyar i educar els altres". Protocol per protegir la seguretat dels docents Abans de començar l'homenatge, Ruiz ha explicat que el Departament d'Ensenyament està treballant en un protocol que permeti protegir la seguretat dels docents, per tal no es puguin repetir uns fets com els que van tenir lloc a l'Institut Joan Fuster de Barcelona. Tot i no voler donar-ne més detalls, la consellera ha dit que "és responsabilitat de l'administració trobar totes les vies necessàries per garantir la seguretat de tots els docents" i ha assegurat que els sindicats han estat informats de l'elaboració d'aquest protocol.  Meritxell Ruiz també s'ha referit a la indemnització d'1 milió d'euros que ha presentat la família d'Abel Martínez al Consorci d'Educació de Barcelona –integrat per Generalitat i l'Ajuntament de Barcelona- per l'assassinat del professor i que ja ha estat admesa a tràmit per aquest organisme. La consellera d'Ensenyament ha defensat que la família "està en el seu dret" de fer una reclamació patrimonial i ha assegurat que serà atesa amb l'obertura d'un procés administratiu que haurà de determinar si la família té dret a una indemnització i, en cas afirmatiu, quina quantitat ha de percebre.     Càtedra Abel Martínez Oliva de la UdL El novembre passat la Universitat de Lleida i el Departament d'Ensenyament van signar un conveni per a la creació de la Càtedra Educació i Adolescència Abel Martínez Oliva, amb l'objectiu de potenciar la recerca i la formació en l'àmbit de l'educació i l'adolescència, i reflexionar sobre aquells temes que tenen incidència en els adolescents i de forma interdisciplinària en els centres educatius.   La càtedra ha constituït un consell assessor –format per membres dels departaments d'Ensenyament i Salut, de la UdL i de l'Ajuntament de Lleida- que ha establert les principals línies d'actuació. Així, es promourà la recerca i la formació i es fomentarà la recerca a través d'una convocatòria per tal que la puguin dur a terme ja sigui des de l'àmbit universitari, des de l'àmbit de l'educació secundària o de forma conjunta. Els temes a tractar en aquest àmbit són, per exemple, la convivència en els centres educatius, la salut mental, l'impacte de les xarxes socials o les noves tecnologies en l'adolescència. A partir d'aquí, la recerca i formació duta a terme es transferirà a la comunitat educativa –centres educatius, professorat, famílies i societat en general- a través de diverses vies, i se'n farà divulgació a través d'una jornada.   Abel Martínez va néixer a Lleida l'any 1979 i des de l'any 2008 va exercir com a  docent en diferents centres educatius d'arreu de Catalunya. El 20 d'abril del 2015 va ser assassinat per un alumne que li va clavar un ganivet al pit a l'Institut Joan Fuster de Barcelona, on estava fent una substitució.

Summary: Ensenyament treballa en un protocol per protegir la seguretat dels docents


El Ministeri de Cultura i Esport, a través de l'Institut de Cinematografia de les Arts Audiovisuals (ICAA), ha convocat noves ajudes a la distribució independent de llargmetratges i curtmetratges amb una dotació de 2,5MEUR. El BOE publica aquest dimarts la nova convocatòria, dirigida específicament a produccions estatals, comunitàries i iberoamericanes estrenades entre l'últim trimestre de 2018 i final del 2019. Es podrà sol·licitar fins al 50% dels costos de cada pel·lícula (tiratge, subtitulat, doblatge, publicitat o promoció) amb un topall de 150.000 euros per producció. Segons el Ministeri, aquesta línia vol contribuir a fer arribar al públic "un panorama heterogeni i divers" de la producció cinematogràfica europea i iberoamericana.

Summary: El Ministeri obre una línia d'ajudes a les distribuïdores independents de cinema de fins a 2,5MEUR


, a la fase de lluir", ha afegit l'alcalde de Tarragona. "I lluir no vol dir 'fardar', sinó estar orgullós que els Jocs hagin estat excusa per millorar les nostres instal·lacions esportives". "Ara el pas següent és seguir lluint les instal·lacions ja fetes i acabar les pendents, com la piscina olímpica i el pavelló, i com aquest esforç no és per deu dies, sinó per dues dècades; tenir les millors instal·lacions possibles i tenir objectius més enllà dels Jocs, és a dir, generar un pol d'atracció d'un turisme molt específic com és l'esportiu, que està creixent i té molt valor afegit; és un objectiu estratègic per al territori que assolirem amb aquestes instal·lacions", ha conclòs Ballesteros.

Summary: Inaugurat el complex esportiu de Campclar després d'una remodelació superior a 1,1 MEUR


El Consell Comarcal del Baix Ebre ha posat en marxa el Servei d'Orientació i Acompanyament Familiar (SOAF). Finançat pel Departament de Treball, Afers Socials i Famílies, i promogut per la Fundació Gentis, el seu objectiu és potenciar les habilitats parentals a partir de mesures d'orientació i suport específic davant de situacions de conflicte familiar, dificultats psicosocials, risc d'exclusió social i dinàmiques que no contribueixen a l'estabilitat i el benestar dins de les famílies. La prestació va a càrrec d'un equip multidisciplinar que rep demandes directes de les famílies interessades i per derivació d'altres equips professionals que estan treballant de forma complementària i pròxima a les Terres de l’Ebre. L'horari d'atenció, mitjançant cita prèvia, és dimecres al matí, de les nou a la una.  El SOAF ofereix diverses iniciatives per complir el seu objectiu: tallers d'orientació educativa per a pares i mares, espais de participació i intercanvi d'experiències, suport en situacions familiars complexes, orientació i acompanyament en la recerca de recursos, tallers per enfortir les competències parentals i experiències en parentalitat positiva en les diferents etapes del cicle vital dels infants i adolescents, entre altres.

Summary: El Consell del Baix Ebre posa en marxa un servei per evitar conflictes familiars


El president de la Generalitat, Quim Torra, ha insistit en l'ultimàtum al cap del govern espanyol, Pedro Sánchez. Durant la sessió de control d'aquest dimecres al matí al Parlament, Torra ha reiterat que a Sánchez "se li ha acabat el crèdit". "Em tempo que només ens vam fer una foto", ha afegit sobre la reunió que va mantenir amb el president espanyol abans de l'estiu, en la pregunta que li ha fet el líder del grup del PSC-Units, Miquel Iceta. Al seu torn, el dirigent socialista li ha demanat a Torra que aprofiti que l'executiu espanyol està "disposat a dialogar". En la rèplica, Iceta ha opinat que l'única cosa que uneix el Govern és l'objectiu d'aguantar fins la sentència del judici contra els encausats per l'1-O per, després, convocar eleccions. El líder del PSC-Units ha manifestat que aquesta "no és la millor manera" de servir els interessos del país. A més, Iceta ha insistit en la "necessitat del diàleg", i ha instat Torra a "posar-se a fer la feina". Tot seguit, Torra ha asseverat que el Govern "no abandonarà mai" la bandera del diàleg, però ha replicat que cal veure si per l'Estat el diàleg és "retòrica" i prou. Pressupostos globals Al seu torn, la presidenta del grup de CatECP, Jéssica Albiach, ha preguntat a Torra si secundarà la petició de l'alcaldessa de Barcelona, Ada Colau, de realitzar un "pacte global" pels pressupostos de l'Estat, del Govern i també de l'Ajuntament. A això, el president de la Generalitat ha replicat que Albiach s'oblidava de parlar del dret a l'autodeterminació. "Com hi juguen? Quin límit posen?", ha preguntat, per després reclamar al president espanyol, Pedro Sánchez, que faci "un gest" i expliqui si accepta posar damunt la taula la celebració d'un referèndum acordat. "Jo tinc pressa per treure els presos de les presons, em moro de ganes d'abraçar Carles Puigdemont i Marta Rovira aquí al Parlament, perquè els catalans tenen pressa per exercir el dret a l'autodeterminació, aquesta és la qüestió", ha conclòs Torra.

Summary: Torra insisteix en l'ultimàtum a Sánchez: "Se li ha acabat el crèdit, em temo que només ens vam fer una foto"